Ֆերիդուն Սինիրլիօղլու

**Ֆերիդուն Հադի Սինիրլիօղլու** (, ), թուրք դիվանագետ և քաղաքական գործիչ, որը 2024 թվականի դեկտեմբերի 6-ից զբաղեցնում է Եվրոպայի անվտանգության և համագործակցության կազմակերպության գլխավոր քարտուղարի պաշտոնը։ Մինչ այդ, 2015 թվականի օգոստոսից մինչև նույն տարվա նոյեմբեր ամիսը զբաղեցրել է Թուրքիայի արտաքին գործերի նախարարի, իսկ 2016-2023 թվականներին՝ Միավորված ազգերի կազմակերպությունում Թուրքիայի մշտական ներկայացուցչի պաշտոնները։

## Կենսագրություն և կարիերա
Սինիրլիօղլուն ծնվել է 1956 թվականի հունվարի 30-ին Թուրքիայի Գիրեսունի մարզի Գյորելե քաղաքում։ 1978 թվականին ավարտել է Անկարայի համալսարանի Քաղաքագիտության ֆակուլտետը՝ ստանալով բակալավրի աստիճան։ Մագիստրոսական և թեկնածուական աստիճաններն ստացել է Բոսֆորի համալսարանի Քաղաքագիտության և միջազգային հարաբերությունների ֆակուլտետում։ Նրա թեկնածուական ատենախոսությունը նվիրված է եղել Իմանուիլ Կանտի քաղաքական փիլիսոփայությանը։ Տիրապետում է անգլերենին և գերմաներենին։

## Դիվանագիտական կարիերա
### Աշխատանքը Թուրքիայի ԱԳՆ-ում
Սինիրլիօղլուն 1982 թվականին աշխատանքի է անցել Թուրքիայի արտաքին գործերի նախարարությունում։ Գերատեսչության մարդկային ռեսուրսների և բազմակողմ մշակութային հարաբերությունների դեպարտամենտներում աշխատելուց հետո՝ 1983 թվականին դիվանագիտական աշխատանքը շարունակել է Հաագայում Թուրքիայի դեսպանությունում, որտեղ 1985-1988 թվականներին աշխատել է որպես երկրոդ, իսկ այնուհետ առաջին քարտուղար։ Դրանից հետո ծառայությունը շարունակել է Բեյրութի թուրքական դեսպանությունում, որտեղ մինչև 1990 թվականը եղել է փոխդեսպան։ Վերադառնալով Անկարա՝ 1991-1992 թվականներին եղել է Թուրքիայի ԱԳՆ Երկկողմ քաղաքականության դեպարտամենտի առաջին քարտուղար, որտեղ պատասխանատու է եղել Հունաստանի հետ հարաբերությունների համար։ Բացի այդ, զուգահեռաբար զբաղեցրել է նաև Թուրքիայի արտաքին գործերի փոխնախարարի երկկողմ քաղաքական հարաբերությունների հարցերով հատուկ խորհրդականի, փոխնախարարի հատուկ խորհրդանի, իսկ այնուհետ՝ վարչապետի ճառերի հեղինակի պաշտոնները։ Դրանից հետո, 1992-1996 թվականներին, որպես քաղաքական խորհրդական, աշխատել է Միավորված ազգերի կազմակերպությունում Թուրքիայի մշտական ներկայացուցչությունում (Նյու Յորք)։

[ձախից|մինի|[Ռուսաստան|Ռուսաստանի արտաքին գործերի նախարար Սերգեյ Լավրովը, ԱՄՆ պետքարտուղար Ջոն Քերին, Սաուդյան Արաբիայի արտաքին գործերի նախարար Ադել ալ-Ջուբեյրը և Թուրքիայի արտաքին գործերի նախարար Սինիրլիօղլուն Վիեննայում Սիրիայում խաղաղության հարցով բանակցությունների ժամանակ, 2015 թվական։]]

1996 թվականին նշանակվել է նախագահ Սուլեյման Դեմիրելի արտաքին քաղաքականության հարցերով ավագ խորհրդականի պաշտոնում։ Նախագահի աշխատակազմում 4 տարի աշխատելուց հետո՝ 2000 թվականին նշանակվել է ԱԳՆ Միջին Արևելքի և Հյուսիսային Աֆրիկայի վարչության պետի տեղակալ։ 2002 թվականին նշանակվել է Իսրայելում Թուրքիայի դեսպան։ 2007 թվականին Անկարա վերադառնալուց հետո՝ նշանակվել է Թուրքիայի ԱԳ նախարարի երկկողմ քաղաքական հարաբերությունների հարցերով տեղակալի տեղակալ։ 2009 թվականի օգոստոսին արդեն նշանակվել է Թուրքիայի ԱԳ նախարարի տեղակալ։ Այդ պաշտոնում աշխատել է մինչև 2015 թվականի օգոստոս ամիսը։

[մինի|Ֆերիդուն Սինիրլիօղլուն և [Ավստրիա|Ավստրիայի կանցլեր Սեբաստիան Կուրցը Անկարայում, սեպտեմբեր 2015 թվական։]]

2015 թվականի օգոստոսի 28-ից մինչև 2015 թվականի նոյեմբերի 24-ը Սինիրլիօղլուն միջանկյալ կառավարության կազմում զբաղեցրել է Թուրքիայի արտաքին գործերի նախարարի պաշտոնը։ Դրանից հետո նշանակվել է նույն գծով փոխնախարարի պաշտոնում ու մինչև 2016 թվականի հոկտեմբերը զբաղեցրել այդ պաշտոնը։ Դրանից հետո նշանակվել է Միավորված ազգերի կազմակերպությունում Թուրքիայի մշտական ներկայացուցիչ։ 2024 թվականի դեկտեմբերի 6-ին Մալթայում կայացած ԵԱՀԿ նախարարական խորհրդի 31-րդ հանդիպման ժամանակ բոլոր 57 երկրների կողմից ընտրվել է ԵԱՀԿ գլխավոր քարտուղար։

## Արտաքին գործերի նախարար
Սինիրլիօղլուն 2015 թվականի օգոստոսի 28-ից մինչև նոյեմբերի 24-ը միջանկյալ կառավարության կազմում զբաղեցրել է արտաքին գործերի նախարարի պաշտոնը։

## Ծանոթագրություններ

## Արտաքին հղումներ
*Biography on the Ministry of Foreign Affairs website
*Collection of all relevant news items at Haberler.com

Կատեգորիա:Բոսֆորի համալսարանի շրջանավարտներ
Կատեգորիա:ԵԱՀԿ գլխավոր քարտուղարներ
Կատեգորիա:Թուրք դիվանագետներ
Կատեգորիա:Թուրքիայի արտաքին գործերի նախարարներ
Կատեգորիա:Թուրքիայի դեսպաններ